อยุธยาปันผล2กองทุน หุ้นกว่า400ล้าน
บลจ.อยุธยา จ่ายเงินปันผล 2 กองทุน หุ้นกว่า 400 ล้านบาท ดีเดย์ 22 พ.ย.นี้
9 พ.ย. 2553

บลจ.อยุธยา จ่ายเงินปันผล 2 กองทุน หุ้นกว่า 400 ล้านบาท ดีเดย์ 22 พ.ย.นี้
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา เปิดเผยว่า กองทุนรวมภายใต้การจัดการของบริษัทจะจ่ายเงินปันผลในวันที่ 22 พ.ย.2553 จำนวน 2 กองทุน ได้แก่ กองทุนเปิดหุ้นระยะยาวอยุธยาปันผล (AYFLTFDIV) สำหรับรอบระยะเวลาบัญชี 1 ต.ค.2552-30 ก.ย.2553 และกองทุนเปิดอยุธยาหุ้นปันผล (AYFSDIV) สำหรับรอบระยะเวลาบัญชี 1 ก.ค.-30 ก.ย.2553 รวมเป็นยอดเงินปันผลกว่า 400 ล้านบาท 
กองทุน AYFLTFDIV จะจ่ายปันผลในอัตรา 1.50 บาทต่อหน่วย และกองทุน AYFSDIV จะจ่ายปันผลในอัตรา 1.00 บาทต่อหน่วย โดยทั้ง 2 กองทุนนี้เป็นกองทุนหุ้นที่ครองแชมป์ประเภทกองทุนหุ้นระยะยาว (LTF) และกองทุนหุ้น ซึ่งจัดอันดับโดยลิปเปอร์ส ผลการดำเนินงานตั้งแต่ต้นปีจนถึงสิ้นเดือนต.ค.2553 ของกองทุนเปิดหุ้นระยะยาวอยุธยาปันผล เพิ่มขึ้น 60.38% และกองทุนเปิดอยุธยาหุ้นปันผล เพิ่มขึ้น 59.31% ข้อมูล ณ 29 ต.ค.2553
นายฉัตรพี กล่าวว่า ทั้งสองกองทุนเป็นกองทุนหุ้นที่บริษัทแนะนำให้นักลงทุนมีไว้ในพอร์ตการลงทุน เนื่องจากกองทุนทั้งสองสร้างผลตอบแทนที่ดีในลำดับต้นๆ มาโดยตลอดนับตั้งแต่จัดตั้งกองทุน โดยมีนโยบายการลงทุนในหุ้นของบริษัทจดทะเบียนในตลาดหลักทรัพย์ที่มีแนวโน้มจ่ายเงินปันผลดี สำหรับการลงทุนในกองทุนเปิดหุ้นระยะยาวอยุธยาปันผล (AYFLTFDIV) สามารถใช้สำหรับการรับสิทธิหักลดหย่อนทางภาษีเงินได้บุคคลธรรมดาตามฐานภาษีของผู้ลงทุน
กองทุนเปิดหุ้นระยะยาวอยุธยาปันผล จ่ายเงินปันผลทั้งสิ้น 6 ครั้ง รวมครั้งล่าสุด นับตั้งแต่จัดตั้งกองทุนเมื่อ 21 พ.ย.2548 รวมเป็นเงินปันผลทั้งสิ้น 4.34 บาท มีผลดำเนินงานย้อนหลัง 3 เดือนอยู่ที่ +23.06%, 6 เดือน อยู่ที่ +45.55%,1 ปี อยู่ที่ +75.31%, 3 ปี อยู่ที่ 56.23% และ 5 ปี อยู่ที่ +131.32% ข้อมูล ณ 29 ต.ค.2553
กองทุนเปิดอยุธยาหุ้นปันผล  มีประวัติการจ่ายเงินปันผลทั้งสิ้น 8 ครั้ง รวมครั้งล่าสุด นับตั้งแต่จัดตั้งกองทุนเมื่อ 23 มี.ค.2550 รวมเป็นเงินปันผลทั้งสิ้น 4.00 บาท ผลดำเนินงานย้อนหลัง 3 เดือน อยู่ที่ +21.76%,  6 เดือน อยู่ที่ +44.35%, 1 ปี อยู่ที่ +75.03% และ 3 ปี อยู่ที่ +60.73% ข้อมูล ณ 29 ต.ค.2553